次韵約諸君遊長干寺
作者：蘇頌
朝代：宋

paragraphs: 寺按郡東南，僧嘗爲我談。
初因晉大士，來獲古靈龕。
歷世名空在，重興德乃堪。
先朝賜新額，此地建精藍。
億載扶皇統，生民息戰函。
剎仍存故里，龍復止深潭。
九級惟塗甓，千梁盡架楠。
亭臺各軒豁，巖谷更空谽。
殿角芝成玉，松稍露隊甘。
穴棲金禮鼲，池怪集神𪚫。
可愛臨岡曲，何人結草庵。
欲來尋隠逸，誰與共歡酣。
念往須勤到，登高已舊諳。
低頭小城市，舉目遍村嵐。
靜境由茲達，塵容却自慚。
常思真趣響，可抑俗饕貪。
宇宙開懷適，江山極望涵。
相邀幸多暇，命駕即追參。